Document ID: 32004R2187

32004R2187
L 373/16
JURNALUL OFÍCIAL AL UNIUNII EUROPENE
REGULAMENTUL (CE) NR. 2187/2004 AL COMISIEI
din 20 decembrie 2004
de modificare a Regulamentului (CE) nr. 1614/2000 de derogare de la Regulamentul (CEE) nr. 2454/93 în ceea ce privește definirea conceptului de „produse originare” folosit în cadrul sistemului de preferințe generalizate pentru a ține seama de situația specială a Cambodgiei în ceea ce privește anumite produse textile exportate către Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), în special articolul 247,
având în vedere Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (2), în special articolul 76,
întrucât:
(1)
Prin Regulamentul (CE) nr. 2501/2001 al Consiliului din 10 decembrie 2001 de aplicare a unui sistem de preferințe generalizate pentru perioada 1 ianuarie 2002-31 decembrie 2004 (3), Comunitatea a acordat Cambodgiei beneficiul acestor preferințe generalizate.
(2)
Regulamentul (CEE) nr. 2454/93 stabilește condițiile pe care trebuie să le îndeplinească definiția conceptului de „produse originare” folosit în cadrul sistemului de preferințe generalizate (SPG). Cu toate acestea, regulamentul respectiv prevede acordarea de derogări în cazul țărilor mai puțin dezvoltate, beneficiare ale SPG, care înaintează Comunității o cerere corespunzătoare.
(3)
Cambodgia beneficiază din 1997 de o astfel de derogare pentru anumite produse textile, ultima dată prin Regulamentul (CE) nr. 1614/2000 al Comisiei din 24 iulie 2000 de derogare de la Regulamentul (CEE) nr. 2454/93 în ceea ce privește definirea conceptului de „produse originare” folosit în cadrul sistemului de preferințe generalizate pentru a ține seama de situația specială a Cambodgiei în ceea ce privește anumite produse textile exportate către Comunitate (4), astfel cum a fost modificat prin Regulamentul nr. 292/2002 (5), care a prelungit valabilitatea acestuia până la 31 decembrie 2004. Prin scrisoarea din 10 iunie 2004, Cambodgia a înaintat o cerere de reînnoire a acestei derogări.
(4)
Această cerere a fost examinată de către Comisie și a fost considerată întemeiată.
(5)
La prelungirea validității Regulamentului nr. 1614/2000, s-a estimat că data expirării acestuia va coincide cu încheierea actualului sistem SPG care urma să aibă loc la această dată. Cu toate acestea, Regulamentul nr. 2211/2003 (6) a prelungit validitatea regimului SPG cu încă un an, până la 31 decembrie 2005.
(6)
La 18 decembrie 2003, Comisia a publicat o carte verde privind viitorul regulilor de origine în regimurile comerciale preferențiale (7), care a declanșat o dezbatere amplă în acest sens. La 7 iulie 2004, Comisia a publicat o comunicare adresată Consiliului, Parlamentului European și Comitetului Economic și Social, cu titlul „Țări în curs de dezvoltare, comerț internațional și dezvoltare durabilă: rolul Sistemului de Preferințe Generalizate (SPG) în deceniul 2006-2015” (8), în care era de asemenea recunoscută necesitatea unei modificări a regulilor de origine. Cu toate acestea, nu a fost luată încă nici o decizie și nici o nouă regulă nu va fi adoptată înainte de 31 decembrie 2004.
(7)
Prelungirea derogării nu ar trebui să prejudicieze sau să compromită rezultatul discuțiilor privind noi reguli de origine pentru SPG. Cu toate acestea, interesele comercianților care încheie contracte atât în Cambodgia, cât și în cadrul Comunității, precum și stabilitatea și dezvoltarea susținută a industriei cambodgiene în ceea ce privește continuitatea investițiilor și asigurarea locurilor de muncă impun prelungirea derogării pe o perioadă care să permită continuarea sau încheierea de contracte pe termen lung, facilitând în același timp tranziția către noi reguli de origine pentru SPG.
(8)
Dispozițiile Regulamentului (CE) nr. 1614/2000, în special existența unor limite cantitative, care se aplică pe bază anuală și reflectă capacitatea pieței comunitare de a absorbi produsele cambodgiene, capacitatea de export a Cambodgiei, precum și realitatea fluxurilor comerciale constatate, au fost elaborate astfel încât să prevină orice prejudiciu adus industriilor comunitare corespunzătoare.
(9)
Prin urmare, derogarea ar trebui să fie reînnoită până la 31 decembrie 2006. Cu toate acestea, pentru a garanta un tratament echitabil atât față de Cambodgia, cât și față de alte țări mai puțin dezvoltate, ar trebui reexaminată necesitatea acordării de derogări în cazul în care vor fi adoptate noi reguli de origine în cadrul noului sistem de preferințe generalizate.
(10)
Regulamentul (CE) nr. 1614/2000 ar trebui, prin urmare, să fie modificat în consecință.
(11)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 1614/2000 se modifică după cum urmează:
-
la articolul 2, „31 decembrie 2004” se înlocuiește cu „31 decembrie 2006”;
-
se adaugă următorul alineat:
„Necesitatea de a acorda în continuare derogarea va face cu toate acestea obiectul unei reexaminări până la 31 decembrie 2005, în conformitate cu noile dispoziții care vor trebui adoptate în ceea ce privește sistemul de preferințe generalizate, precum și cu regulile de origine aferente acestuia.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2004.

Labels: 3
18
15
1